钦定古今图书集成/明伦汇编/官常典/第563卷 > 卢弘止
## 钦定古今图书集成/明伦汇编/官常典/第563卷 > 卢弘止

按《唐书卢简辞传》：“简辞弟弘止，字子彊，佐刘悟府，累
擢监察御史，沈传师表为江西团练副使，入拜侍御
史。华州刺史。宇文鼎、户部员外。卢允中坐赃，诏弘止
按讯。文宗将杀鼎，弘止执据罪由允中，鼎乃连坐不
应死，帝释之。累迁给事中。会昌中，诏河北三节度讨
刘稹。何弘敬、王元逵先取邢、洺、磁三州，宰相李德𥙿”
畏诸帅有请地者，乃以弘止为三州团练观察留后。
制未下，稹平，即诏为三州及河北两镇宣慰使。还，拜
工部侍郎，以户部领度支。初，两池盐法弊，得费不相
偿，弘止使判官司空舆检钩厘正，条上新法，即表舆
两池使。自是课入岁倍，用度赖之。逾年，出为武宁节
度使。徐自王智兴后，吏卒骄沓，银刀军尤不法，弘止
戮其尤无状者，终弘止治不敢哗。优诏褒劳。弘止羸
病，丐身还东都，不许。徙宣武，卒于镇，赠尚书右仆射。
子虔灌，有美才，终秘书监。